ХьэрычэтыщIэхэмрэ къулыкъущIэхэмрэ зэдэлэжьэн хуэдэу
УФ-м и Къэрал Думэм и депутат Марьяш Иринэ иджыблагъэ Москва къалэм щаIущIащ «Iуэху зезыхьэ Урысей» жылагъуэ зэгухьэныгъэм Къэбэрдей-Балъкъэрым щиIэ къудамэм и лIыкIуэ Гузеевэ Индирэ, Москва къалэмрэ Москва областымрэ сату-экономикэ IуэхухэмкIэ КъБР-м и Правительствэм и лIыкIуэу щыIэ Щэуей Альберт, «Горный край» жылагъуэ IуэхущIапIэм и правленэм и унафэщI Макаренкэ Дмитрий, хьэрычэтыщIэхэм ехьэлIауэ хабзэм къемызэгъыу уголовнэ Iуэху къемыгъэIэтынымрэ абыхэм зэфIагъэува я IэнатIэр къатезыхыну зи мурадхэмрэ ящыхъумэнымкIэ адвокат Ковалёв Денис сымэ.
ЗэIущIэм хэтахэр тепсэлъыхьащ Къэбэрдей-Балъкъэрым хьэрычэт Iуэху мыинрэ курытрэ зиIэхэм къэралым зэрызащIигъакъуэм, абыхэм къыщIагъэкI хьэпшыпхэмрэ я Iуэхутхьэбзэхэмрэ ди щIыналъэм къищынэмыщIауэ нэгъуэщI хэгъэгухэми зэрыщрагъэкIыфыну щIыкIэм. Къапщтэмэ, Макаренкэ Дмитрий къызэхуэсахэр щигъэгъуэзащ «Горный край» IуэхущIапIэм хэтхэм зэфIагъэкI лэжьыгъэмрэ ахэр зыIууэ гугъуехьхэмрэ.
Ковалёв Денис жиIащ я IуэхущIапIэм зыкъызэрыхуагъазэ Iуэхухэр нэхъыбэм зытеухуар хьэрычэтыщIэхэм я хуитыныгъэхэр къызэрызэпаудыр зэрыарар, абы къыхэкIыу хьэрычэт Iуэхум епха жылагъуэ IуэхущIапIэхэм ядэлэжьэну зэрыхьэзырыр.
Гузеевэ Индирэ жиIащ Къэбэрдей-Балъкъэрым къызэрыщызэрагъэпэщар Кавказ Ищхъэрэм шхапIэрэ хьэщIэщрэ къыщызэIузыхахэм я зэгухьэ­ныгъэ. Ар зи жэрдэм хъуар Гузеевэращ, абы и мурадыр къыдаIыгъащ КъБР-м, Шэшэн Республикэм, Ставрополь щIыналъэм хьэщIэщ Iуэхум щелэжь цIыху зыбжанэм. Зэгухьэныгъэм лэжьэн зэрыщIидзэрэ ирегъэкIуэкI зэгъунэгъу щIыналъэхэр зыIууэ гугъуехьхэм щытепсэлъыхь зэIущIэхэр. Псалъэм папщIэ, Марьяш Иринэ зыхэта зэхыхьэм къыщаIэтащ зи гугъу тщIы щIыналъэхэм я зыгъэпсэхупIэхэм зэхуэдэу я лэжьыгъэр зэтеубла зэрыхъуну щIыкIэр.
Къэпсэлъам зэрыжиIамкIэ, зэгухьэныгъэр жыджэру хэтщ «Мастера гостеприимства» урысейпсо зэпеуэм. Абы Iэмал къарет я зэфIэкIым, я Iуэху къызэгъэпэщыкIэм хагъэхъуэну, апхуэдэуи туризмэм епха IэщIагъэхэм я пщIэр къеIэт. А зэпеуэм хэтыну ирагъэблагъэ зи лэжьыгъэм фIыуэ хэзыщIыкIхэри IэщIагъэлI ныбжьыщIэхэри.
ЗэIущIэм и кIэм Марьяш Иринэ къыхилъхьащ къаIэт Iуэхухэм дяпэкIэ нэхъ куууэ хэплъэн хуейуэ, хьэрычэтыщIэхэри къулыкъущIэхэри зэчэнджэщыфын хуэдэу.
КЪАНЩАУЭ Мэлычыпхъу.
